text: Sigtet blev indstillet på havørnen
  26 februar 2017 kl. 16.45
  Havørnen var hovedmålet til 'Ørnens Dag' ved Ballum Sluse, hvor tålmodighed blev en dyd.
  Teleskoper og kikkerter var fundet frem, da  Dansk Ornitologisk Forening søndag inviterede til den årlige begivenhed, Ørnens Dag, over hele landet. Et af de steder var Ballum Sluse.
  Her var det især haveørnen, som fugleentusiaster og andre interesserede håbede at få et glimt af. En af dem, der var mødt frem, var Karl Schlichter, som er medlem af Dansk Ornitologisk Forening.
  Dagen startede med tåge, der gav ham, og de andre fremmødte, dårlige chancer for at se havørnen.
  Havørnen vender tilbage
  I en periode på 100 år, ynglede havørnen ikke i Danmark. Men det ændrede sig omkring 1994, og siden da er antallet af ynglende havørne steget.I 2016 blev der registreret 87 ynglepar, hvilket resulterede i 123 flyveklare unger.Siden 1994 er 711 unger klækket ud af ægget og kommet på vingerne. Kilde: Dansk Ornitologisk Forening
  -Der er en del forskellige andefugle og vadefugle, dem har vi godt kunnet se. De skal jo være føde for havørnen, siger han til TV SYD.
  For ham er netop usikkerheden noget af det, der gør fuglekiggeri til en interessant disciplin. 
  -Man ved aldrig, om man ser de fugle, man er på udkig efter, og det er med til at gøre det spændende, siger han.
  Tågen letter
  Efterhånden som timerne gik, begyndte tågen at lette - og med det steg chancen for at se den store fugl.
  -Sigtbarheden bliver bedre, og samtidig er det ved at blive højvande. Det får ænderne til at komme tættere på, og de lokker havørnen med, forklarer Karl Schlichter.
  Tålmodigheden kom da også de tilbageværende til gode, da en gammel havørn kom til syne. På trods af, at der var gevinst, var Karl Schlichter dog ikke helt oppe at ringe.
  -Det er rart, at man ser havørnen, men det er ærgerligt, at der har været så mange mennesker herude, som ikke har set den, for det er jo det, vi står her for at vise frem, siger han.
  Du kan læse mere om havørnen på Dansk Ornitologisk Forenings hjemmeside.
  